b'\n_START_ARTICLE_\nSkibby\n_START_SECTION_\nFaciliteter\n_START_PARAGRAPH_\nFjordlandsskolen \xe2\x80\x93 tidligere Marb\xc3\xa6kskolen, hvis f\xc3\xb8rste etape blev opf\xc3\xb8rt i 1972 \xe2\x80\x93 har 664 elever og 164 ansatte, heraf i Skibby 433 elever p\xc3\xa5 0.-9. klassetrin og 103 ansatte. Skolen har desuden afdelinger med 0.-6. klassetrin i Dalby med 126 elever og 34 ansatte og i Skuldelev med 105 elever og 27 ansatte. Der er SFO og klub i alle 3 afdelinger._NEWLINE_B\xc3\xb8rnehuset Nordstjernen har plads til 91 "enheder", hvor et 0-2 \xc3\xa5rs barn er 2 enheder og et 3-6 \xc3\xa5rs barn er 1 enhed. Skolevejens B\xc3\xb8rnehave har plads til 39 b\xc3\xb8rn._NEWLINE_Frederikssund Kommunes produktionsskole ligger i Skibby og har 4 v\xc3\xa6rksteder: Byg og anl\xc3\xa6g, P\xc3\xa6dagogisk, Mediegrafisk og K\xc3\xb8kken._NEWLINE_Skibbyh\xc3\xb8j er en tidligere privat realskole. Nu er den et midlertidigt botilbud for unge voksne mellem 18 og 35 \xc3\xa5r med betydeligt nedsat psykisk funktionsevne som f\xc3\xb8lge af psykiatriske lidelser og problemstillinger._NEWLINE_Omsorgscenteret Nordh\xc3\xb8j er bygget i 1970 og siden moderniseret. Det er i 3 etager og har 50 plejeboliger, tr\xc3\xa6ningscenter, caf\xc3\xa9, g\xc3\xa5rdmilj\xc3\xb8 og tr\xc3\xa6ningshave._NEWLINE_Skibby har idr\xc3\xa6tshal, bibliotek, 3 supermarkeder, 2 byggemarkeder, dyreklinik og r\xc3\xb8geri.\n_START_SECTION_\nHistorie\n_START_PARAGRAPH_\nSkibby n\xc3\xa6vnes f\xc3\xb8rste gang i 1240 som k\xc3\xb8bstad i Kong Valdemars Jordebog. Kirkens st\xc3\xb8rrelse vidner om en by med betydning. Men Skibby mistede sine k\xc3\xb8bstadsrettigheder under \xc3\xb8deg\xc3\xa5rdskrisen, der var en f\xc3\xb8lge af Den Sorte D\xc3\xb8d i senmiddelalderen.\n_START_SECTION_\nLandsbyen\n_START_PARAGRAPH_\nI 1682 var Skibby en landsby, best\xc3\xa5ende af 29 g\xc3\xa5rde og 9 huse uden jord med et samlet dyrket areal p\xc3\xa5 883,8 t\xc3\xb8nder land, skyldsat til 253,07 t\xc3\xb8nder hartkorn. Dyrkningsformen var trevangsbrug. Skibbys f\xc3\xb8rste skole blev bygget i 1729. Udskiftningskortet fra 1808 viser cirka 20 g\xc3\xa5rde._NEWLINE_I 1873 beskrives Skibby s\xc3\xa5ledes: "Skibby med Kirken, Pr\xc3\xa6stegaarden, Skole og en privat Landboh\xc3\xb8iskole, en Arbeids- og Fors\xc3\xb8rgelsesanstalt (oprettet 1869 af Communer i Horns H. for 120 Lemmer), Kro".\n_START_SECTION_\nEgnscenter\n_START_PARAGRAPH_\nI 1898 beskrives Skibby s\xc3\xa5ledes: "Skibby (gl. Form Skipby) med Kirke, Pr\xc3\xa6stegd., Skole, Apotek, Distriktsl\xc3\xa6ge, Arbejds- og Fors\xc3\xb8rgelsesanstalt (oprettet 1869, Maksimalbel\xc3\xa6gning: 100), H\xc3\xb8jskole, oprettet 1868, et Par Aar efter nedlagt, privat Realskole, Kro, F\xc3\xa6llesmejeri og Postkontor". Arbejds- og Fors\xc3\xb8rgelsesanstalten 1 km nord for den dav\xc3\xa6rende by er nu andelslejligheder under navnet Elmeg\xc3\xa5rden._NEWLINE_I f\xc3\xb8rste del af 1900-tallet var der en mindre sodavandsfabrik, som distribuerede til private fra egen bil. Da rutebiler kom i brug omkring 1920, fik Skibby faste forbindelser med Frederikssund, Holb\xc3\xa6k og Roskilde. De blev drevet af lokale vognmandsfirmaer, hvoraf et udviklede sig til rejsebureauet Skibby Rejser._NEWLINE_Kroen, der blev revet ned i 1992, l\xc3\xa5 over for den nuv\xc3\xa6rende biograf. I begyndelsen af 1900-tallet lejede en rejsebiograf ofte krosalen til filmforevisning. Det tiltrak mange g\xc3\xa6ster. Kromanden fandt, at han lige s\xc3\xa5 godt selv kunne g\xc3\xb8re en forretning ud af det, s\xc3\xa5 han byggede biografen. Skibby Kino er siden 1984 drevet af en forening, som nu har ca. 30 frivillige._NEWLINE_I 1923 blev der bygget en ny skole (med gymnastiksal), som nu rummer byens bibliotek.\n_START_SECTION_\nJernbanen\n_START_PARAGRAPH_\nSkibby var allerede et egnscenter, da den fik jernbanestation p\xc3\xa5 Sj\xc3\xa6llandske midtbane, som p\xc3\xa5 str\xc3\xa6kningen Hvals\xc3\xb8-Frederikssund var i drift 1928-36. Det var den danske jernbanestr\xc3\xa6kning, der har haft kortest levetid, s\xc3\xa5 den fik ikke s\xc3\xa6rlig stor betydning for byens udvikling._NEWLINE_Stationsbygningen er bevaret p\xc3\xa5 Stationsvej 13. En h\xc3\xb8j baned\xc3\xa6mning p\xc3\xa5 \xc2\xbd km er bevaret fra Hovedgaden, hvor den er tilg\xc3\xa6ngelig fra Aldis P-plads, til Hangh\xc3\xb8jvej. Fra genbrugspladsen nord for byen er en dyb gennemsk\xc3\xa6ring p\xc3\xa5 \xc2\xbd km bevaret forbi Bonderup.\n_START_SECTION_\nEfter banens tid\n_START_PARAGRAPH_\nSelvom Skibby ikke var k\xc3\xb8bstad, var der helt frem til 1947 to \xc3\xa5rlige kv\xc3\xa6gmarkeder p\xc3\xa5 pladsen foran kroen. Indtil 1953 havde skolen 7 klasser, men sammen med Ferslev-Vellerup Kommune oprettede man en mellemskole. Bygningerne blev udvidet med faglokaler, og antallet af l\xc3\xa6rere blev for\xc3\xb8get fra 3 til 10-12. Omkring 1960 blev de f\xc3\xb8rste villagrunde udstykket._NEWLINE_I 1965 var der i byen fire k\xc3\xb8bm\xc3\xa6nd, to bagere, tre manufakturhandlere, to slagtere, isenkr\xc3\xa6mmer, s\xc3\xa6behus, to skomagere, cykelhandler, to m\xc3\xb8belforretninger/polstrere, radio/symaskineforhandler, elforretning, guldsmed, fotograf, bogtrykkeri, gartner og boghandel. Dertil kom fris\xc3\xb8rer og ishuse samt kiosk og cafeteria. Endvidere var der v\xc3\xa6rksteder og h\xc3\xa5ndv\xc3\xa6rkere, bl.a. smede, autov\xc3\xa6rksteder og m\xc3\xb8lle. Disse mindre industrivirksomheder udviklede sig bl.a. til to maskinfabrikker, hvoraf den enes bygninger i dag rummer produktionsskolen, og den anden flyttede ind i byens nedlagte mejeri. Desuden havde byen et fjerkr\xc3\xa6slagteri.\n_START_SECTION_\nSkibby Kommune\n_START_PARAGRAPH_\nSkibby var indtil 2007 hovedby i Skibby Kommune. Skibby og dens to nabo-sognekommuner Ferslev-Venslev og Skuldelev-Sels\xc3\xb8 tog forskud p\xc3\xa5 kommunalreformen i 1970 ved at danne en storkommune allerede i 1966. Efter at Skibby Kommune ved kommunalreformen i 2007 indgik i Frederikssund Kommune, stod Skibby R\xc3\xa5dhus tomt i en \xc3\xa5rr\xc3\xa6kke, men i 2015 blev det udlejet til et ejendomsadministrations-firma.'